Kære alle,

Efterskolernes bestyrelse har valgt at aflyse *Efterskolernes Dag* på søndag som et fælles landsdækkende, fysisk arrangement. Bestyrelsens beslutning skal ses på baggrund af det stigende antal smittede med coronavirus og statsministerens melding fredag om skærpede restriktioner, der nu gælder for hele landet, samt anbefalingen om at aflyse sociale arrangementer

Vi er meget opmærksomme på, at mange af jer er langt i planlægningen af dagen på søndag.  Og vi ved, at aflysningen vil volde besvær og frustration både på skolerne og hos de familier, der har planlagt at besøge jer på Efterskolernes Dag. Men vi håber på forståelse for, at vi som samfund og efterskoler er i en helt ekstraordinær situation på grund af coronavirus, der kræver ekstraordinære beslutninger.

Det afgørende argument er, at vi skal drive efterskoler for eleverne i hverdagen, og at vi ikke på søndag udsætter gæster, personale og elever for en smitterisiko, der i sidste ende kan resultere i, at vi skal lukke skolerne ned igen.

Vi har stor forståelse og respekt for, at vi er 240 forskellige skoler. Der er allerede mange kreative løsninger på at afholde Efterskolernes Dag uden at mødes fysisk. Vi vil derfor på det varmeste opfordre jer til at dele digitale løsninger på vores sociale medier.

Vi anbefaler, at I dette efterår afholder og spreder besøgsdage ud i mindre grupper og under henvisning til de gældende retningslinjer.

Vi sender en pressemeddelelse om aflysningen ud senere i dag.

Stor tak til de mange af jer, der har givet os input de seneste dage.

Med venlig hilsen

Torben Vind Rasmussen